Kawża C‑331/13
Ilie Nicolae Nicula
vs
Administraţia Finanţelor Publice a Municipiului Sibiu
uAdministraţia Fondului pentru Mediu
(talba għal deċiżjoni preliminari mressqa mit-Tribunalul Sibiu)
“Rinviju għal deċiżjoni preliminari — Ħlas lura ta’ taxxi miġbura minn Stat Membru bi ksur tad-dritt tal-Unjoni”
Sommarju — Sentenza tal-Qorti tal-Ġustizzja (Awla Manja) tal-15 ta’ Ottubru 2014
1.        Domandi preliminari — Ġurisdizzjoni tal-Qorti tal-Ġustizzja — Limiti — Domandi manifestament irrilevanti, domandi ipotetiċi magħmula f’kuntest li jeskludi risposta utli u domandi li ma humiex relatati mas-suġġett tat-tilwima fil-kawża prinċipali — Assenza — Ammissibbiltà
(Artikolu 267 TFUE)
2.        Dritt tal-Unjoni Ewropea — Drittijiet mogħtija lill-individwi — Taxxi miġbura bi ksur tad-dritt tal-Unjoni — Irkupru ta’ ammonti mħallsa indebitament — Applikazzjoni tad-dritt nazzjonali — Limiti — Leġiżlazzjoni nazzjonali li tissuġġetta l-ħlas lura ta’ taxxa miġbura bi ksur tad-dritt tal-Unjoni għall-kundizzjoni li l-ammont tagħha jkun ogħla minn dak ta’ taxxa stabbilita sussegwentement — Inammissibbiltà
(Artikolu 110 TFUE)
1.        Ara t-test tad-deċiżjoni.
(ara l-punti 21, 23, 25)
2.        Id-dritt tal-Unjoni jipprekludi sistema ta’ rimbors ta’ taxxa miġbura bi ksur tad-dritt tal-Unjoni, li tippermetti li l-individwi jiksbu l-ħlas lura tal-imsemmija taxxa biss sa fejn l-ammont ta’ din it-taxxa jkun ogħla minn dak ta’ taxxa stabbilita sussegwentement.
Fil-fatt, fil-każ ta’ vettura użata importata minn Stat Membru ieħor, l-effett ta’ tali sistema huwa li tillimita, jew saħansitra li tneħħi kompletament l-obbligu ta’ ħlas lura ta’ taxxa miġbura bi ksur tad-dritt tal-Unjoni, u dan huwa ta’ natura li jipperpetwa n-natura diskriminatorja tal-imsemmija taxxa.
Barra minn hekk, l-imsemmija sistema għandha l-effett li teżonera lill-awtoritajiet nazzjonali mill-obbligu li jieħdu inkunsiderazzjoni l-interessi dovuti lill-persuna taxxabbli għall-perijodu ta’ bejn il-ġbir indebitu tat-taxxa u r-rimbors tagħha.
Għaldaqstant, din is-sistema ma tippermettix li l-individwi jeżerċitaw b’mod effettiv id-dritt għar-rimbors tat-taxxa mħallsa indebitament mogħti lilhom mid-dritt tal-Unjoni.
(ara l-punti 33, 35-39 u d-dispożittiv)